Temeljem članka 57. Zakona o znanstvenoj djelatnosti i visokom obrazovanju (Narodne novine, broj 123/03., 105/04., 174/04., 46/07., 45/09., 63/11., 94/13, 139/13, 101/14, 65/15 i 131/17), članka 39. Statuta Sveučilišta u Zadru (pročišćeni tekst: prosinac 2019.), članka 7. i 50. Statuta Studentskog zbora Sveučilišta u Zadru (srpanj 2022.), Skupština Studentskog zbora Sveučilišta u Zadru donosi

**PRAVILNIK O RADU I DJELATNOSTIMA   
STUDENTSKOG KLUBA   
„BOŽO LEROTIĆ"**

**OPĆE ODREDBE**

**Članak 1.**

1. Ovim se pravilnikom određuju ciljevi, načela, aktivnosti i djelatnosti Studentskog kluba „Božo Lerotić" (dalje u tekstu: Studentski klub ili Klub), kao i upravljanje klubom te uvjeti korištenja prostora Studentskog kluba od strane studenata Sveučilišta u Zadru.

**Članak 2.**

1. Sve imenice rodnoga značenja korištene u ovom pravilniku u muškom rodu, odnose se jednako na osobe muškog i ženskog spola.

**CILJEVI I NAČELA**

**Članak 3.**

1. Prostor Studentskog kluba isključivo je namijenjen studentima Sveučilišta u Zadru za provedbu njihovih aktivnosti u cilju osiguravanja i unaprjeđivanja kvalitete studentskoga standarda pri Sveučilištu, a u svrhu razvoja pojedinaca i čitavoga društva, što pridonosi načelu *universitasa* Sveučilišta.
2. Studentski se klub ne može koristiti za okupljanja političkih organizacija različitih smjerova, te nije mjesto okupljanja i održavanja sastanaka studentskih grupacija određenoga vida — političkog, vjerskog, ideološkog ili kojeg drugog isključivoga društvenog opredjeljenja.

**Članak 4.**

1. Ciljevi primarno predviđaju provođenje studentskih projekata te aktivnosti akademskoga karaktera organiziranih od strane Studentskog zbora, studentskih udruga, studenata pojedinaca ili Sveučilišta što su propisane Statutom Studentskog zbora i Statutom Sveučilišta.

**Članak 5.**

1. U prostoru Studentskog kluba odvijaju se studentske aktivnosti koje se dijele na primarne i sekundarne.
2. Pod primarnim se aktivnostima podrazumijevaju:

* realizacija studentskih projekata koji su odobreni i većim dijelom financirani od strane Studentskog zbora Sveučilišta u Zadru
* redovne i izvanredne aktivnosti Studentskog zbora (sjednice, tribine, rasprave itd.)
* izvannastavne aktivnosti studenata koje se vode načelom kreativnosti i korisnosti za sve studente
* informacijski kutak za studente i javnost
* kulturne i umjetničke aktivnosti
* druge slične aktivnosti.

1. Pod sekundarnim se aktivnostima podrazumijevaju:

* okupljanje studenata koje se bave određenim vidom kulturne ili društvene djelatnosti (dramske sekcije, literarne sekcije, debatne sekcije itd.), a nisu dio projekata
* sportske aktivnosti (tečajevi plesa, pilates ili bilo koja druga vrsta sportsko-rekreativne aktivnosti)
* video i filmske projekcije
* slušaonice glazbe
* koncerti
* izložbe
* radionice

**UPRAVLJANJE PROSTOROM STUDENTSKOG KLUBA**

**Članak 6.**

1. Statut Studentskog zbora i prateći akti propisuju odgovornost predsjednika Studentskog zbora za prostor Studentskog kluba. Skupština Studentskog zbora sukladno Statutu Studentskog zbora, imenuje Odbor za upravljanje Studentskim klubom (dalje u tekstu: Odbor) kojem povjerava brigu za prostor Studentskog kluba te određivanje sadržaja aktivnosti koje će se u njemu provoditi.
2. Odbor ima najmanje 3, a najviše 9 članova.
3. Predsjedništvo Studentskog zbora raspisuje Natječaj za izbor članova Odbora predlaže predsjednika Odbora, kao i druge članove Odbora. Predsjednika i članove Odbora potvrđuje Skupština u skladu sa Statutom Studentskog zbora.

**Članak 7.**

1. Zadaće Odbora su:

* komunikacija između Sveučilišta, Studentskog zbora i ostalih tijela,
* donošenje plana rada Studentskog kluba na osnovu zaprimljenih molbi od studenata te rad na strategiji Studentskog kluba,
* primanje realizatora projekata te komuniciranje s istima,
* komuniciranje sa svim studentima te poticanje na razvijanje ideja za djelovanje u Studentskom klubu,
* briga o promociji Studentskog kluba,
* briga o tehničkoj opremi u prostoru Studentskog kluba,
* organiziranje nabave opreme potrebne za rad Studentskog kluba,
* podnošenje mjesečnog pismenog izvještaja Skupštini Studentskog zbora, a iznimno i češće, ako to zatraži Skupština Studentskog zbora,
* briga o provođenju stavaka ugovora svih potpisnika koji koriste prostor Studentskog kluba, - briga o urednom radu domaćina Studentskog kluba,
* izricanje primjedbi na rad domaćina Studentskog kluba.

**Članak 8.**

1. Odbor zaprima studentske molbe za održavanje događanja unutar Studentskog kluba koje se šalju elektroničkim putem najmanje šest (6) dana prije realizacije.
2. Svi korisnici Studentskog kluba potpisuju Ugovor o korištenju prostorija Studentskog kluba sa Studentskim zborom kojim se definiraju njihove obveze i odgovornost za prostorije Studentskog kluba tijekom održavanja projekata i drugih sličnih aktivnosti.

**DOMAĆIN STUDENTSKOG KLUBA**

**Članak 9.**

1. Studentski zbor u dogovoru s nadležnim prorektorom raspisuje natječaj za odabir domaćina Kluba - studenta koji vodi brigu o radu Studentskog kluba.
2. Za vođenje Kluba studentu se određuje honorar koji se isplaćuje putem Student servisa.
3. Jedan student može biti honoriran za rad najviše 24 sati tjedno.
4. Natječaj se raspisuje dvaput godišnje, početkom svakog semestra. Ukoliko se ukaže potreba, natječaj se može ponoviti i više puta tijekom godine.
5. Student kojemu je izrečena stegovna mjera, ne može aplicirati na natječaj.

**Članak 10.**

1. Obveze domaćina Kluba:

* Nadležnim tijelima Sveučilišta prijaviti eventualnu štetu počinjenu u prostorijama Studentskog kluba za vrijeme njegova radnog vremena
* Uručiti/podijeliti ulaznice ili promotivne materijale po uputstvima Studentskog zbora
* Voditi evidenciju korištenja društvenih igara
* Brinuti o imovini Sveučilišta u Zadru
* Održavati čistoću i urednost prostorija Kluba (obrisati radne površine, oprati suđe, isprazniti smeće i pomesti/oprati pod)
* Na kraju smjene isključiti elektroničke uređaje
* Najkasnije 2 dana prije rada poslati raspoloživo vrijeme za rad
* Brinuti o prostoru ispred ulaza u klub i oglasnim pločama.

**NATJEČAJ ZA IZBOR DOMAĆINA**

**Članak 11.**

1. Prijavi za natječaj se prilaže:
2. Obvezna Dokumentacija koja potvrđuje studentski status prijavitelja:

* potvrda o redovitom studiranju na Sveučilištu u Zadru,
* životopis,

1. Ostala dokumentacija koja potvrđuje studentski angažman u relevantnim aktivnostima ili potvrđuje neku od prijavljenih stavki za vrednovanje:

* Prosjek ocjena tijekom studija
* Potvrda da se prema ostvarenim ocjenama student nalazi medu 10% ili 20% najuspješnijih studenata na svojoj godini studija
* Objavljen znanstveni rad ili stručni rad
* Demonstratura na Odjelu
* Izlaganje na stručnoj konferenciji/seminaru
* Sudjelovanje u organizaciji znanstvene konferencije
* Nositelj studentskog projekta
* Sudjelovanje u organizaciji studentskog projekta
* Izvršna funkcija u vođenju studentskog časopisa (gl. urednik, grafički urednik, lektor)
* Odjelna stručna nagrada
* Rektorova nagrada
* Volontiranje u nekoj od institucija ili udruga civilnog društva
* Socioekonomski kriteriji koji se nalaze u članku 13. Pravilnika o radu i djelatnostima Studentskog kluba ,,Božo Lerotić"

1. Postignuća za koja se ne priloži potvrda ili potrebna dokumentacija neće se bodovati.

**Članak 12.**

Kriteriji po kojima se rangiraju studenti prijavljeni na natječaj za domaćine Studentskog kluba su sljedeći:

1. Prema ostvarenim ocjenama nalaze se u 10% najuspješnijih studenata na trenutnoj godini studija **- 12** bodova
2. Prema ostvarenim ocjenama nalaze se u 20% najuspješnijih studenata na trenutnoj godini studija **- 8** bodova
3. Prosjek ocjena tijekom studija:
   1. ocjena 3.00 - 3.49 **- 2** boda
   2. ocjena 3.50 - 3.99 **- 4** boda
   3. ocjena 4.00 - 4.49 **- 7** bodova
   4. ocjena 4.5o - 5.00 **- 10** bodova
4. Objavljen znanstveni rad - student autor **-12** bodova, ukoliko je student koautor **-6** bodova
5. Objavljen stručni rad — student autor **- 8** bodova , ukoliko je student koautor **-4** boda
6. Demonstratura na Odjelu **- 5** bodova po kolegiju
7. Izlaganje na stručnoj konferenciji/seminaru **- 4** boda
8. Izlaganje na međunarodnoj stručnoj konferenciji/seminaru **- 6** bodova
9. Izlaganje na znanstvenoj konferenciji/seminaru **- 8** bodova
10. Sudjelovanje u organizaciji znanstvene konferencije **- 6** bodova (samo organizacijski odbor)
11. Sudjelovanje u organizaciji stručne konferencije **- 4** boda (samo organizacijski odbor)
12. Nositelj studentskog projekta **- 3** boda (ne uključujući one projekte za koje se mogu dobiti posebni bodovi: studentske udruge, časopisi i sl.)
13. Sudjelovanje u organizaciji studentskog projekta **- 2** boda
14. Izvršna funkcija u vođenju studentskog časopisa (gl. urednik, grafički urednik, lektor) **- 6** bodova
15. Odjelna stručna nagrada **- 4** boda po nagradi
16. Rektorova nagrada **- 6** bodova po nagradi
17. Volontiranje u nekoj od institucija ili udruga civilnog društva **- 4** boda za godinu dana volontiranja.

**Članak 13.**

1. Studenti koji ostvaruju bodove po ovome članku mogu steći najviše **8o%** bodova u odnosu na bodove koje stječu po ostalim kriterijima ovoga Pravilnika.
2. Studentu kojem je jedan roditelj umro, nestao ili nepoznat **- 12** bodova.
3. Studenti koji imaju brata ili sestru predškolske dobi ili na redovitom školovanju (do završetka srednjega obrazovanja, odnosno do završetka propisanog trajanja sveučilišnoga preddiplomskog, integriranoga preddiplomskog i diplomskoga studija, diplomskoga studija te završetka propisanog trajanja kratkoga stručnog studija, preddiplomskoga stručnog studija i specijalističkoga stručnoga diplomskog studija) **- 12** bodova za svakoga brata ili sestru, uz uvjet da žive u zajedničkom kućanstvu.

* Studenti koji imaju brata ili sestru koji će upisati srednju školu ili početi studirati u školskoj odnosno akademskoj godini za koju se raspisuje natječaj, bodove ostvaruju isključivo na temelju potvrde o upisu brata ili sestre u srednju školu ili na studijski program na visokom učilištu.

1. Studenti razvedenih roditelja (uključujući i djecu iz izvanbračnih zajednica), a koji žive u zajedničkom kućanstvu samo s jednim roditeljem **- 9** bodova.
2. Studenti koji imaju brata ili sestru s teškoćama u razvoju zbog kojih nisu obuhvaćeni sustavom redovitog školovanja, uz uvjet da žive u zajedničkom kućanstvu **- 9** bodova za svakog brata ili sestru.
3. Studenti koji imaju jednog ili oba roditelja s tjelesnim oštećenjem od 100% **- 9** bodova po roditelju.
4. Studenti čije zajedničko kućanstvo koristi zajamčenu minimalnu naknadu (stalnu pomoć za uzdržavanje prema propisima o socijalnoj skrbi, dokazuje se rješenjem potvrdom nadležne ustanove za socijalnu skrb) **-3o** bodova. Ako student ostvari bodove po ovom stavku, ne može ostvariti bodove po stavku 10. ovoga članka.
5. Studentici majci ili studentu ocu koji imaju malodobno dijete **- 18** bodova za svako dijete.

**Članak 14.**

1. Po završetku natječaja, Odbor evaluira pristigle prijave na natječaj i formira rang listu, koju potvrđuje Skupština Studentskog zbora. Konačna rang lista se objavljuje na internetskoj stranici Studentskog zbora.
2. Studenti prijavljeni na natječaj imaju pravo žalbe u roku od pet (5) dana nakon objave rang liste. O primljenim žalbama se očituje Skupština Studentskog zbora na idućoj redovnoj sjednici, a ukoliko je potrebno saziva se izvanredna sjednica Skupštine."
3. U slučaju da Odbor nije formiran provedbu natječaja i evaluaciju pristiglih prijava provodi Predsjedništvo Studentskog zbora Sveučilišta u Zadru prema istim kriterijima kao i Odbor.
4. U slučaju jednakog broja bodova dvaju ili više kandidata, prvenstvo ima onaj kandidat s višim prosjekom ocjena.

**RADNO VRIJEME STUDENTSKOG KLUBA**

**Članak 15.**

1. Radno vrijeme Studentskog kluba je od 09:00 do 21:00 sat svakog radnog dana i subotom, osim u posebnim slučajevima. Za studentski projekt koji u svom programu ima slušaonicu ili koncert Studentski klub je otvoren od 21:00 do 02:00 sata, za što svoju suglasnost mora dati Skupština Studentskog zbora, a duže samo uz odobrenje rektora Sveučilišta.
2. Nedjeljom i blagdanima Studentski klub je zatvoren, a može se otvoriti za realizaciju ciljeva ovog Pravilnika ili za potrebe realizacije nekog projekta, o čemu odobrenje donosi rektor Sveučilišta najmanje deset (10) dana prije održavanja projekta.
3. Studentski klub ne radi u periodu od 15. srpnja do 1. rujna tekuće akademske godine, ali se u tom razdoblju može otvoriti odlukom rektora u slučaju posebne potrebe.

**FINANCIRANJE I ULAGANJE U STUDENTSKI KLUB**

**Članak 16.**

1. Opremanje, funkcioniranje i rad Studentskog kluba financira se iz proračuna Sveučilišta u Zadru, proračuna Studentskog zbora i donacija.

**OPOMENA I OTKAZ**

**Članak 17.**

1. Skupština Studentskog zbora Sveučilišta u Zadru može, na prijedlog Odbora ili Predsjedništva Studentskog zbora, domaćinu Studentskog kluba izreći opomenu, opomenu pred otkaz ili odluku o otkazu.

**ZAVRŠNE ODREDBE   
Članak 18.**

1. Ovaj Pravilnik stupa na snagu danom donošenja.
2. Stupanjem na snagu ovog Pravilnika prestaje se primjenjivati Pravilnika o radu i djelatnostima studentskog kluba „Božo Lerotić" (ožujak 2021.)

U Zadru, 16. rujna 2022.

KLASA:012-01722-02/10

URBROJ: 2198-1-79-63-22-01

Predsjednik SZZD

Tin Meštrović